আড্ডা জমলে তিনি নাকি উপেক্ষা করতে পারতেন ইন্দিরা গান্ধীর ডাকও – লেখকের এই মন্তব্যের উত্তরে অশীতিপর বঙ্গসন্তান বললেন, আরে এ তো সব বাঙালির ক্ষেত্রেই সত্যি। আটপৌরে ঘরোয়া আড্ডা হলেও তাঁকে সামনে পেয়ে প্রশ্ন করার লোভ সামলানো সম্ভব নয়। তাই উত্তর কোরিয়া থেকে রাষ্ট্রপতি ভবনের সংস্কারমূলক কাজ – প্রশ্ন এল নানা বিষয়ে। ‘নিউক্লিয়ার ব্রিফকেসের’ চাবির জিম্মা থাকলে নিশ্চিন্তে ঘুম আসে কি না? সব প্রশ্নের উত্তর দিলেন বৈঠকী মেজাজেই। জানালেন, বিনিদ্র রাত কেটেছিল মুম্বই জঙ্গি হামলার কয়েকটা দিন। নেহরুর ভারত বদলে দীনদয়াল উপাধ্যায়ের ভারত হয়ে যাচ্ছে – প্রসঙ্গ গুনগুনিয়ে উঠলে তিনি জানালেন তাঁর ভরসা আছে মানুষের ওপর। ভুল হলে শুধরে দেয় জনগণই।